Jizzax viloyatida qishloq xo‘jaligida foydalaniladigan yerlarni kengaytirish va qishloq xo‘jaligi mahsulotlarini ishlab chiqarish hajmlarini oshirish chora-tadbirlari to‘g‘risida

Jizzax viloyatida mavjud yer va suv resurslaridan samarali foydalanish, ichki imkoniyatlarni keng jalb etgan holda qishloq xo‘jaligi mahsulotlarini ishlab chiqarish hajmlarini ko‘paytirish, istiqbolli loyihalarni amalga oshirish, aholi bandligini ta’minlash, ularning daromadlari va turmush darajasini yanada yaxshilash hamda qulay agrobiznes muhitini yaratish maqsadida:
 1. Belgilansinki:
 a) Jizzax viloyatida 2022 — 2026-yillarda 60 000 gektardan ortiq yer maydonlari o‘zlashtiriladi va qayta foydalanishga kiritilib, ushbu maydonlarga sabzavot, poliz, moyli, dukkakli, ozuqa va dorivor ekinlar joylashtiriladi hamda bog‘ va uzumzorlar tashkil etiladi;
 b) yangi o‘zlashtiriladigan va qayta foydalanishga kiritiladigan yer maydonlarida:
 kooperatsiya usulida (urug‘ va ko‘chatlarni yetkazish, agronom biriktirish, tayyor mahsulotni xarid qilish, saqlash va eksport qilish tizimini yaratish orqali) mahsulot yetishtirish yo‘lga qo‘yiladi;
 suv resurslaridan samarali foydalanish, mahsulot yetishtirish, qayta ishlash va eksport hajmini oshirish uchun qishloq xo‘jaligi ekinlari yaxlit maydonlarga plantatsiya usulida joylashtiriladi;
 v) yer maydonlarini yangidan o‘zlashtirish va qayta foydalanishga kiritish mazkur yerlarda yer osti suvlarining holati bo‘yicha Davlat geologiya va mineral resurslar qo‘mitasining tegishli xulosasi asosida amalga oshiriladi.
 2. Ma’lumot uchun qabul qilinsinki:
 Soliq kodeksining 428-moddasiga asosan, qishloq xo‘jaligi maqsadlari uchun yangi o‘zlashtirilayotgan yerlar vakolatli organ tomonidan tasdiqlangan loyihaga muvofiq, ularni o‘zlashtirish ishlari bajariladigan davrda va ular o‘zlashtirilgan vaqtdan e’tiboran besh yil mobaynida yer solig‘i solinmaydigan yer uchastkalari jumlasiga kiradi;
 O‘zbekiston Respublikasi Prezidentining 2019-yil 17-iyundagi “Qishloq xo‘jaligida yer va suv resurslaridan samarali foydalanish chora-tadbirlari to‘g‘risida”gi PF-5742-son Farmoniga muvofiq qonunchilikda belgilangan imtiyozli davr yakunlanganidan so‘ng, yangidan foydalanishga kiritilgan yer uchastkasiga nisbatan 10 yil davomida ushbu yer uchastkasi foydalanishga kiritilgunga qadar belgilangan soliq stavkalari qo‘llaniladi.
 3. Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligi:
 mazkur qaror doirasida o‘zlashtiriladigan va qayta foydalanishga kiritiladigan yerlarda kooperatsiya shartlari asosida meva-sabzavot, kartoshka, poliz, dukkakli, moyli hamda boshqa qishloq xo‘jaligi ekinlarini, dorivor o‘simliklarni yetishtirish bo‘yicha tavsiyalarni bersin, urug‘ va ko‘chatlarni yetkazish, tayyor mahsulotni xarid qilish, saqlash va eksport qilishga ko‘maklashsin;
 mazkur yerlarda faoliyat yuritadigan mahsulot yetishtiruvchilarga malakali agronom jalb qilishga ko‘maklashsin, shuningdek, ular uchun bog‘ va tokzorlarni barpo etish, sabzavot, kartoshka, poliz, dukkakli, moyli va boshqa ekinlar, dorivor o‘simliklarni yetishtirish bo‘yicha seminar-treninglar o‘tkazsin.
 4. Qishloq xo‘jaligi vazirligi, Iqtisodiy taraqqiyot va kambag‘allikni qisqartirish vazirligi, Davlat geologiya va mineral resurslar qo‘mitasi hamda Jizzax viloyati hokimligining takliflari inobatga olinib, quyidagilar:
 Jizzax viloyatida qishloq xo‘jaligida foydalaniladigan yerlarni kengaytirish va qishloq xo‘jaligi mahsulotlarini ishlab chiqarish hajmlarini oshirish bo‘yicha amalga oshiriladigan chora-tadbirlar dasturi (keyingi o‘rinlarda — Dastur) 1-ilovaga muvofiq;
 Jizzax viloyati tumanlarida 2022 — 2026-yillarda o‘zlashtiriladigan va qayta foydalanishga kiritiladigan qishloq xo‘jaligiga mo‘ljallangan yer maydonlarining ko‘rsatkichlari 2 — 2.5-ilovalarga muvofiq;
 Jizzax viloyati tumanlarida 2022 — 2026-yillarda o‘zlashtiriladigan va qayta foydalanishga kiritiladigan qishloq xo‘jaligiga mo‘ljallangan yer maydonlarida yangi mevali bog‘lar barpo etish ko‘rsatkichlari 3-ilovaga muvofiq;
 Jizzax viloyati tumanlarida 2022 — 2026-yillarda o‘zlashtiriladigan va qayta foydalanishga kiritiladigan qishloq xo‘jaligiga mo‘ljallangan yer maydonlariga mevali bog‘larni turlari bo‘yicha joylashtirish ko‘rsatkichlari 4-ilovaga muvofiq;
 Jizzax viloyati tumanlarida 2022 — 2026-yillarda o‘zlashtiriladigan va qayta foydalanishga kiritiladigan qishloq xo‘jaligiga mo‘ljallangan yer maydonlarida yangi uzumzorlar barpo etish ko‘rsatkichlari 5-ilovaga muvofiq tasdiqlansin.
 5. Bosh vazir o‘rinbosari Sh.M. G‘aniyev Jizzax viloyati hokimligi (E. Saliyev) bilan birgalikda ikki hafta muddatda Jizzax viloyati tumanlarida 2022 — 2026-yillarda o‘zlashtiriladigan va qayta foydalanishga kiritiladigan qishloq xo‘jaligiga mo‘ljallangan yer maydonlariga qishloq xo‘jaligi ekinlarini joylashtirish hamda ushbu maydonlarda qishloq xo‘jaligi mahsulotlarini ishlab chiqarish va realizatsiya qilishning prognoz ko‘rsatkichlarini tasdiqlasin.
 6. Jizzax viloyati hokimligi (E. Saliyev) Jizzax viloyati tumanlarida 2022 — 2026-yillarda o‘zlashtiriladigan va qayta foydalanishga kiritiladigan zaxira yer fondi toifasidagi yer uchastkalari ochiq elektron tanlovga oyma-oy grafik asosida qo‘yib borilishini ta’minlasin.
 7. Belgilansinki, Jizzax viloyati tumanlarida 2022 — 2026-yillarda yangi o‘zlashtiriladigan va qayta foydalanishga kiritiladigan qishloq xo‘jaligiga mo‘ljallangan yer maydonlari uchun xarajatlarning bir qismi Vazirlar Mahkamasining 2020-yil 24-fevraldagi 109-son qarori bilan tasdiqlangan Qishloq xo‘jaligida foydalanilmayotgan yerlarni foydalanishga kiritishda irrigatsiya va melioratsiya obyektlarini qurish va rekonstruksiya qilish bilan bog‘liq xarajatlarni qoplab berish tartibi to‘g‘risidagi nizom talablari asosida qoplanadi.
 8. Davlat geologiya va mineral resurslar qo‘mitasi Suv xo‘jaligi vazirligi, Jizzax viloyati hokimligi bilan birgalikda viloyatning lalmi maydonlari qonunchilikda belgilangan talablar bo‘yicha yer osti suvlari zaxirasi hisobidan o‘zlashtirilishi ustidan doimiy monitoring olib borsin.
 9. Jizzax viloyati hokimligi (E.Saliyev):
 a) Qishloq xo‘jaligi vazirligi, manfaatdor vazirlik, idora va boshqa tashkilotlar bilan birgalikda:
 mazkur qarorga 2 — 5-ilovalardagi prognoz ko‘rsatkichlarning belgilangan muddatlarda amalga oshirilishini tahlil qilib borsin va muvofiqlashtirsin;
 aholi ishsizligini kamaytirish uchun Jizzax viloyati hokimligi zaxirasidagi yaxlit yer maydonlarida plantatsiya usulida zamonaviy texnologiyalar asosida intensiv bog‘ va tokzorlar barpo etib, lizing asosida yetti yil muddatga aholiga berish tadbirlarini amalga oshirsin;
 yaroqsiz deb topilgan, iqtisodiy jihatdan samarasiz, kam hosilli bog‘ va tokzorlar o‘rnida intensiv bog‘ va tokzorlar barpo qilish yoki eksportbop mahsulotlar yetishtirish choralarini ko‘rsin;
 b) “Hududiy elektr tarmoqlari” AJ bilan birgalikda Jizzax viloyatida 60 000 gektar o‘zlashtirilayotgan va qayta foydalanishga kiritilayotgan yerlarda suv tejovchi texnologiyalarni joriy qilish uchun talab qilinadigan elektr energiyasi quvvatlarini aniqlab, loyiha tashabbuskorlari tomonidan elektr ta’minoti obyektlarini va tarmoqlarini qurish uchun zarur bo‘lgan mablag‘lar moliyalashtirilgandan so‘ng belgilangan tartibda qurilish-montaj ishlarini amalga oshirsin.
 10. Axborot va ommaviy kommunikatsiyalar agentligi, O‘zbekiston Milliy axborot agentligi va O‘zbekiston Milliy teleradiokompaniyasi Qishloq xo‘jaligi vazirligi bilan birgalikda:
 mazkur qarorning mazmun-mohiyati hamda maqsad va vazifalari ommaviy axborot vositalarida keng yoritilishini;
 ommaviy axborot vositalari orqali Jizzax viloyatida meva-sabzavot, kartoshka, poliz, dukkakli, moyli hamda boshqa qishloq xo‘jaligi ekinlarini, dorivor o‘simliklarni yetishtirish, ularni saqlash, qayta ishlash va eksport qilish bo‘yicha amalga oshirilayotgan ishlarning yoritib borilishini ta’minlasin.
 11. Qishloq xo‘jaligi vazirligi Suv xo‘jaligi vazirligi, Moliya vazirligi va Kadastr agentligi bilan birgalikda ikki oy muddatda qonunchilik hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 12. Ushbu qarorning ijrosini samarali tashkil qilishga mas’ul va shaxsiy javobgar etib Jizzax viloyati hokimi E.A. Saliyev, Jizzax viloyati hokimi o‘rinbosari O.Sh. Ashurmatov, qishloq xo‘jaligi vaziri J.A. Xodjayev, Bog‘dorchilik va issiqxona xo‘jaligini rivojlantirish agentligi direktori X.M. Karimov belgilansin.
 Qaror ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish Bosh vazir o‘rinbosari Sh.M. G‘aniyev zimmasiga yuklansin.